KYK: Kevin Spacey in hof, bots toe wéér met gereg | Netwerk24
08 Januarie 2019 10:28
Kort nadat die bekroonde akteur Kevin Spacey Maandag in ’n Amerikaanse hof weens onsedelike aanranding verskyn het, is hy afgetrek omdat hy te vinnig bestuur het.
Spacey, wie se regte naam Kevin S. Fowler is, het in hofdokumente aangedui dat hy onskuldig gaan pleit nadat hy van onsedelike aanranding aangekla is, berig die BBC.
Die Oscar-bekroonde akteur het na bewering twee jaar gelede ’n 18-jarige man in ’n kroeg in Nantucket alkohol ingegee en hom onsedelik aangerand.
Sy regsverteenwoordiger het vroeër gevra dat die hofsaak sonder die beskuldigde moet voortgaan, maar die regter het dié versoek geweier, berig die BBC.
Spacey is naby die Ronald Reagan-lughawe in Washington afgetrek nadat hy te vinnig bestuur het, berig TMZ.
Sy voertuig is afgetrek, maar hy het net ’n mondelinge waarskuwing gekry om nie vinnig te ry nie, berig People.